钦定古今图书集成/理学汇编/经籍典/第079卷 > 宋朱子大全集 > 《答郑仲礼》
## 钦定古今图书集成/理学汇编/经籍典/第079卷 > 宋朱子大全集 > 《答郑仲礼》

一别二十馀年，不复闻动静，但中间得季随所寄《疑
义》，独贤者之言，偶合鄙意，而厄于众口，不能自伸，初
不知其为谁何，既而乃知改名曲折，甚慰别后之思
也。兹辱惠书，益以为喜。比日春和，远惟德履殊胜。熹
忧患衰朽，中间几有浮湘之便，竟以病懒迂疏，不复
敢出。今又纷纷，度其势终亦难动。每念吾敬夫逝去
之后，不知后来诸贤所讲复如何？比得季随书，又无
复十年前意象矣。岁月易失，岐路易差，无由相聚，痛
相切磨，千里相望，徒有慨叹耳！示喻读《易》之说甚善。
向见敬夫及吕伯恭，皆令学者专读《程传》，往往皆无
所得。盖《程传》但观其理，而不考卦画《经》文，则其意味
无穷，各有用处，诚为切于日用功夫。“但以卦画经文
考之，则不免有可疑者。”熹盖尝以康节之言求之，而
得其卦画之次第，方知圣人只是见得阴阳自然生
生之象而摹写之，初未尝有意安排也。至于经文，亦
但虚心读之，间略晓其一二，至有不可晓处，则便放
下，不敢穿凿以求必通。如此，却是看得有些意思，亦
尝粗笔其说而未成也。至于画卦揲蓍之法，则又尝
有一书，模印以传，名曰《启蒙》，不知贤者曾见之否？今
以奉寄。试详考之，复以见喻，幸也来喻。所谓“隐”者，岂
非麻衣之流乎？此乃伪书，向来敬夫虽不以其说为
善，然亦误以为真希夷之师说也。其言专说卦画，大
概似是。而其所以为说者，则皆琐碎支离，附会穿凿，
更无足取。如别纸所示数说，恐亦未免此病。此《大学
章句》一本并往，其间虽无元妙奇特之说，然皆是直
说圣门著实用功处。亦幸细观，如有所疑，并以见告不敢不尽所怀也。彼中朋友，今有几人？其趋向成就，
果能不失前人衣钵之传否？向来犹时有往来商订
之益，得以知其疏密。近年遂有不涉思虑言语之意，
虚无象罔，不可捕诘，皆非平日所闻于吾亡友者，不
知何故变得如此，甚可叹也。因便寓此，未能尽所欲
言。正远，千万以时自爱。